google/wiki40b huggingface dataset:
Puerto Montt

Puerto Montt er en havneby sør i Chile og hovedstad i Region X Los Lagos. Byen har om lag 180 000 innbyggere.
Byen ble formelt etablert 12. februar 1853. Dette skjedde etter at tyske immigranter hadde begynt å bosette seg i området etter en regjeringsstøttet kampanje i 1848. Navnet Puerto Montt er valgt for å minne den chilenske presidenten Manuel Montt som tok initiativ til denne innvandringen fra Tyskland. Økonomien i byen er basert på landbruk, skogbruk, fiske og lakseoppdrett. Byen er den raskest voksende i det sørlige Chile, hovedsakelig på grunn av den eksplosive veksten i lakseoppdrett. Puerto Montt er også utgangspunkt for besøk på øya Chiloé og en rekke andre øyer i området. Byen har regelmessige flyavganger til hovedstaden Santiago.
Puerto Montt er hovedkvarter for den norske for- og sjømatprodusenten Cermaq.
Rashidiyeh

Rashidiyeh er en flyktningleir for palestinere i Libanon. Den ligger ved middelhavskysten rett sør for Tyr (Sur) i guvernementet Sør-Libanon.
Norges faste delegasjoner til internasjonale organisasjoner

Norges faste delegasjoner til internasjonale organisasjoner er delegasjoner som fungerer som ambassader og som bemannes av diplomater.

Bakgrunn

Før andre verdenskrig hadde Norge en fast utsending til Folkeforbundet. Etter andre verdenskrig ble det etablert faste delegasjoner til flere internasjonale organisasjoner: i 1946 til De forente nasjoner i New York, i 1949 til Organisasjonen for økonomisk samarbeid og utvikling (OECD) i Paris og i 1950 til Atlanterhavspakten (NATO) i London. Etter at NATOs hovedkvarter flyttet til Paris i 1952, ble delegasjonene til OCED og NATO slått sammen.
Roswell High:The Watcher

Handling

«Max» er døende. Ingen vil tro på det, men han vet det er sant. Og mens enden nærmer seg, er det bare en ting han klarer å tenke på; Hvem vil beskytte «Liz» når han ikke er der?
«Liz» kan ikke utstå å se at «Max» lider. Hun prøver å finne en måte å redde ham på. Men den eneste måten hun kan hjelpe «Max» på, er ved å risikere sitt eget liv. Er hun villig til å dø for sin elskede?
Toto (navn)

Etymologi

Totò er en italiensk kjæleform av Salvatore eller Antonio. Navnet kan også være dannet av germanske Doddo eller albanske toto, «prest».
Totto er et norsk kjælenavn for blant annet Tore og Otto.
Som kvinnenavn kan Toto være et kjælenavn for blant annet Catherine.

Kjente personer med navnet

Personene i listene er ordnet kronologisk etter fødselsår.
Ungarns Grand Prix 2008

Rapport

Alt tydet på at Felipe Massa avgjorde Ungarns Grand Prix i første sving da han passerte både Lewis Hamilton og Heikki Kovalainen i starten og så ut til å kontrollere løpet helt og holdent. Men med en klar ledelse og tre runder takket brasilianerens motor for seg og en særdeles slukøret Massa måtte klatre ut av bilen og se seieren forsvinne.
Dermed kunne Heikki Kovalainen innkassere karrierens første seier foran dagens største overraskelse – Timo Glock som smilte minst like bredt fra seierspallen som vinneren da han sikret sin første pallplassering.
Kimi Räikkönen tok tredjeplassen. Finnen hadde en dårlig start på løpet – men etter han klarte å komme seg forbi Fernando Alonso i forbindelse med det siste depotstoppet og fikk på myke dekk tok det seg kraftig opp. Han jaget Glock helt inn til mål, men det var litt for få runder igjen til at han kunne gjøre noe med tyskeren.
Alonso sikret seg fjerdeplassen foran Lewis Hamilton, som fortsatt leder førermesterskapet, mens Nelson Piquet jr. fulgte opp forrige løps pallplassering med en sjetteplass. Jarno Trulli tok syvendeplass mens BMW nok er litt skuffet over at Robert Kubica ikke klarte mer enn en åttende plass.
Khoikhoiinae

Utseende

Små, ganske kraftige snyltevepser. De er kontrastrikt farget i svart og oransje.

Levevis

De er parasitoider. Ingenting er kjent med sikkerhet om biologien deres, men det antas at de snylter på borende eller minerende larver av sommerfugler.

Utbredelse

Alle artene lever i Kapp-regionen i Sør-Afrika.
Ban Jieyu

Ban Jieyu (kinesisk: 班婕妤, pinyin: Bān Jiéyú; Wade–Giles: Pan Chieh-yü, «palassdame Ban»; født ca 48 f.Kr.; død formodentlig 6. f.Kr.) var en svært lærd kinesisk dikter, og elskerinne til Han-keiseren Cheng.
Ordet Jieyu forteller bare at hun var en konkubine; hennes fødenavn er ikke kjent.
Hun fødte keiseren to sønner, men begge døde i barndommen. I 18 f.Kr. ble hun og keiserinne Xu beskyldt for trolldomskunst av rivalene Zhao Feiya og Zhao Heda, hvorpå Xu ble forstøtt av keiser Cheng. Ban Jieyu bestemte seg da - selv om Cheng hadde beholdt henne i nåde - om ikke lenger å være keiserelskerinne, og ble i stedet hoffdame hos hans mor Wang Zhengjun. Wang hadde en svært god oppfatning av henne: Det er overlevert at hun sammenlignet Ban Jieyu med Fan Ji.
Det mest kjente dikt forfattet av Ban Jieyu er formodentlig Viftene om høsten også kalt Bitter sang eller Høst i Han-palasset. Det ble skrevet etter at Zhao-søstrene hadde fortrengt henne. I diktet, skrevet i yuefustil, sammenligner hun seg selv med en ansiktsvifte som kastes vekk etter at sommeren er over.
Verkhnij Tagil

Verkhnij Tagil (russisk: Ве́рхний Таги́л) er en by i Sverdlovsk oblast i Russland. Byen ligger ved elva Tagil (i Tobols nedslagsfelt), rundt 75 km nordvest for Jekaterinburg. Innbyggertall: 12 571 (folketelling 2002), 13 127 (folketelling 1989).
Byen ble grunnlagt i 1716, og fikk innvilget bystatus i 1966.
Statsbudsjettet 2016

Erna Solbergs regjerings forslag til Statsbudsjettet 2016 ble presentert 7. oktober 2015 av finansminister Siv Jensen. Forslaget legger til grunn samlede inntekter pålydende 1 241,8 milliarder kroner, og samlede utgifter pålydende 1 245,6 milliarder kroner.

Skattereform

Forslaget innebærer at skattesatsen senkes fra 27 til 25 prosent, fra 23,5 til 21,5 prosent i Nord-Troms og Finnmark, mens toppskatten økes fra to til fire trinn. Modellen ligner på den Scheel-utvalget foreslo, men avviker ved at de tre første trinnene blir høyere og at skattesatsen blir lavere. Også selskapsskatten senkes fra 27 til 25 prosent. Forslaget innebærer også at formuesskatten senkes fra 0,85 til 0,80 prosent, samt at bunnfradraget økes fra 1,2 til 1,4 millioner kroner per skattebetaler. Samlet sett innebærer forslaget 9,1 milliarder i skattelette.

Økt bruk av oljepenger

I forslaget kommer det frem at regjeringen ønsker å bruke 2,8 % av Statens pensjonsfond. Dette tilsvarer 194 milliarder kroner, noe som er ny rekord.
Pasadena (Texas)

Pasadena (Texas) er en by sørøst for Houston i Harris County i Texas i USA. Det er med 149.000 innbyggere den nest største byen i fylket, den 15. største i delstaten og 159. største byen i USA. Den dekker 115,3 km² og ble etablert i 1893 av John H. Burnett, som kalte byen Pasadena på grunn av likheten den daværende vegetasjonen hadde med Pasadena i California.
Opprinnelig var Pasadena et jordbruksområde, etter orkanen i Galveston i 1900 ble det av Røde Kors kjøpt inn 1,2 millioner jordbærplanter til området og Pasadena ble jordbærhovedstaden i området. Byen har beholdt kallenavnet «Strawberry Capital» selv om den nå baserer sin økonomi på industri, ikke minst oljerelatert industri. Byens økonomi er nært knyttet til den nærliggende Houston Ship Channel og relaterte industriområder, samt NASAs Lyndon B. Johnson Space Center i den tilstøtende Clear Lake City.
Den norske sjømannskirken i Houston ligger i Pasadena, som inngår i storbyområdet Houston.
Da Rebel Alliance

Da Rebel Alliance (DRA) var en organisert graffitigruppe i Oslo, som var aktive i siste halvdel av 80-tallet. Writeren BigBen var medlem av grupperingen.
Graffitigruppen Da Rebel Alliance er omtalt i Øyvind Holens bok, Hiphop-hoder Fra Beat Street til bygde-rap fra 2004, og Cecilie Høigårds bok, Gategallerier fra 2007.
John Belushi

Oppvekst og tidlig karriere

Han ble født i Humboldt Park, et nabolag i vest-Chicago, sønn av første- og annen-generasjons albansk-amerikanske foreldre. Han vokste opp i Wheaton, en forstad av Chicago. Han hadde tre søsken, deriblant skuespilleren Jim Belushi. I 1965 startet Belushi bandet Ravens som gav ut singelen «Listen to Me Now»/«Jolly Green Giant» der han spilte trommer. De fikk ikke noe særlig suksess og bandet ble oppløst da han begynte på College of DuPage i 1968.

Karriere

I 1971 etablerte Belushi komedietruppen The West Compass Trio sammen med Tino Insana and Steve Beshekas. Ryktet om hans talenter som komiker spredte seg raskt. Regissør og komiker Bernard Sahlins så en av trioens forestillinger i 1971 og inviterte deretter Belushi til å bli med i improvisasjonsgruppen The Second City, som Sahlins var grunnlegger av. I gruppen møtte han Harold Ramis og Brian Doyle-Murray. I 1972 ble Belushi tilbudt en rolle sammen med Chevy Chase og Christopher Guest i komedie-showet National Lampoon: Lemmings, en parodi av Woodstock som spilte Off-Broadway. Han flyttet til New York City og startet å arbeide som forfatter, regissør og skuespiller for radioshowet The National Lampoon Radio Hour. På en tur til Toronto i 1974 for å se til de lokale skuespillerne møtte han Dan Aykroyd.
Belushi var perioden 1975–1979 med i TV-programmet Saturday Night Live, hvor han ble landskjent i USA, sammen med bl.a. sin mangeårige venn og kollega Dan Aykroyd. I 1979 forlot han SNL for å satse på en filmkarrière. Hans mest kjente filmer er Deltagjengen (1978) og Blues Brothers (1980).

Privat

Belushi giftet seg med Judith Jacklin 31. desember 1976. Han døde i 1982 av en overdose kokain og heroin, en kombinasjon kalt «speedball». Han ble funnet av sin personlige trener i et rom på hotellet Chateau Marmont i Hollywood. Han ble 33 år gammel.

Ettermæle

Rollene som Peter Venkman i Ghostbusters og Emmett Fitz-Hume i Spioner som oss, som begge ble skrevet av Dan Aykroyd, var opprinnelig tiltenkt Belushi før hans død. Rollene gikk i stedet til henholdsvis Bill Murray og Chevy Chase, som begge hadde vært kolleger med Belushi og Aykroyd på Saturday Night Live.
Den 1. april 2004, tjue år etter hans død, ble Belushi posthumt tildelt en stjerne på Hollywood Walk of Fame.
I 2015 ble Belushi kåret av Rolling Stone som den største av alle skuespillerne i SNL. «Nobody embodied the highs and lows of Saturday Night Live like Belushi. […] Belushi was the "live" in Saturday Night Live, the one who made the show happen on the edge. We should have gotten a lot more years with him than we did. But no.»
Saint-Placide (Paris Metro)

Saint-Placide er en stasjon på metroen i Paris.
Stasjonen betjener linje 4.
Cladiopsocidae

Utbredelse

Familien er hovedsakelig utbredt i den Neotropiske økosonen. I tillegg er de funnet i Angola.
His Master's Voice

His Master's Voice er et britisk platemerke. Det blir kjennetegnet av Francis Barrauds maleri av foxterrieren Nipper, som lytter til herrens stemme fra en grammofon.
Maleriet ble tatt i bruk som varemerke av det britiske plateselskapet The Gramophone Company i 1910 og av det amerikanske Victor Talking Machine Company (senere RCA Victor Records, i dag en del av BMG Ariola) i 1902.
I 1931 slo The Gramophone Company seg sammen med Columbia Records og dannet EMI. His Master's Voice ble ett av merkene til dette selskapet, fra 1967 eksklusivt for klassisk musikk.

His Master's Voice i Norge

Brødrene Johnsen A/S hadde det norske agenturet fra 1904. Selskapet foretok de aller første norske plateinnspillingene, blant annet med Adolf Østbye, i Grand Hotel 8. til 10. desember 1904. I 1907 ble Solveig Johnsen sjef for grammofonavdelingen.
Folketeateret var opptakssted til omkring krigsutbruddet i 1940. Da begynte en å anvende en rekke steder, slik som Videnskapsakademiet (Drammensveien 78), Godlia kino og fra 1945 Masken teater (Kr. Augustsgate 15). Etter den andre verdenskrig overtok også Robert Levin som innspillingssjef.
I april 1955 sa EMI opp avtalen med Brødrene Johnsen A/S og agenturet ble overtatt av ABG (Anders Backer Grøndahls grammofonselskap) 1. januar 1956. A.J. Poole ble sjef. Selskapet opphørte mot slutten av 1956. Fra 1. februar 1957 distribuerte Iversen & Frogh A/S His Master's Voice-innspillingene, noe det gjorde frem til 1968. I 1969 ble EMIs datterselskap EMI Norsk A/S etablert og His Master's Voice ble ett av dets merker.
Til 1. januar 1956 ble de amerikanske RCA-platene utgitt i Norge på His Master's Voice-etiketten.
Heterogomphus flohri

Utseende

En stor (ca. 40-50 millimeter), kraftig, svart, blank hornbille. Som vanlig hos hornbiller er det stor forskjell mellom kjønnene, hannene er større, har et horn på hodet og en uthuling foran på pronotum. Hos denne arten er hornet langt og slankt, med en tann litt innefor spissen. Pronotum har tre rette, framoverrettede, kraftige horn, ett på hver side og et i midten, og er ellers blankt, svært spredt og fint punktert. Dekkvingene er brede med læraktig overflate, uten punktrader. Hunnen har et kort horn i pannen, og pronotum er rundet uten uthuling. Forleggen (protibia) har fire nokså små tenner på utsiden som er rettet skrått framover. Undersiden har gulaktige hår.

Levevis

Til tross for at noen av artene er ganske vanlige er det lite man vet om biologien til disse billene. Larvene til de artene der disse er kjente lever i jorda der de spiser dødt, organisk materiale. De voksne billene er aktive om natta og kommer gjerne til lys. Disse artene er ikke regnet som skadedyr.

Utbredelse

Arten er kjent fra Mexico, Panama, Colombia og Venezuela.
Rune Aanderaa

Samarbeid med media

Rune Aanderaa har samarbeidet med NRK, blant annet i redaksjonen til fjernsynsprogrammet Ut i naturen. Sammen med Ulf Myrvold har han bidratt til en rekke produksjoner, blant annet Tusenårstreet – en verden på rot.
Han har deltatt i Newton og radioprogrammene Nitimen, Sånn er livet og Verdt å vite, for å ta vare på det biologiske mangfoldet, blant annet ved å registrere arter i Artsobservasjoner.
USAs utdanningsminister

USAs utdanningsminister (Secretary of Education) er sjef for Utdanningsdepartementet i USA. Stillingen har fantes siden 30. november 1979, som var datoen utdanningsdepartementet ble opprettet på. Det har vært 9 utdanningsminister siden da, derav 6 republikanere og 3 demokrater.
Høgsteinsheia

Høgsteinsheia er et høydedrag beliggende på grensen mellom kommunene Grimstad, Arendal og Froland i Aust-Agder. Med sine 263,2 moh. er Høgsteinen den høyeste toppen i Arendal kommune, og deles av alle tre kommunene. Kommunegrensen mellom Arendal og Froland tangerer den noe høyere toppen av Høgsteinsheia hvor det høyeste punktet i Arendal ligger på 270,5 moh.. Den høyeste toppen som utelukkende ligger i Arendal kommune er Rindefjell som er 254,8 moh.
UniTRel

UniTRel er en forhenværende akademisk skriftserie publisert av Universitetet i Trondheim og NTNU.

Historikk

Bokserien ble lansert av fagmiljøet ved Religionsvitenskapelig Institutt, Universitet i Trondheim. Serien inkluderer både debattbøker og pensumlitteratur og ble utgitt på Tapir Akademisk Forlag. Flere av titlene ble til som en følge av kurs og symposier som instituttet arrangerte.
UniTRel Studieserie nr. 25, The Philo Index, ble utgitt som et ledd i det såkalte Philo Concordance Project  og er beskrevet i Runias  omfattende bibliografi over Filon fra Alexandria.
Adolph Claudius Tidemand

Bakgrunn og arbeid

Adolph Claudius Tidemand var sønn av legen August Tidemand, og var oppvokst i Christiania (Oslo). Han ble gjerne kalt Clas, og var yngst av fire brødre.
I 1873 ble han sendt til Düsseldorf for å studere arkitektur. Etter kort tid gikk han over til å studere billedkunst. Sammen med Hans Dahl er han den yngste av de norske düsseldorferne. Men Düsseldorf hadde på dette tidspunktet forlengst utspilt sin rolle som utdannelsessentrum for unge billedkunstnere.
Den sene düsseldorferskole var preget av genremaleri, eller kostyme-genremaleri. «Det hadde en utpreget kulturhistorisk holdning, nesten vitenskapelig i sin nøyaktighet, lærtapetet, gobelinet og mandolinene var de vanlig kjennetegn», skriver Stephan Tschudi Madsen. Senere ville han bli folkelivsmaler, fortsetter Madsen, og i 1898 kaller han seg genremaler.
Sommeren 1883 har han et opphold på Værøy der han besøker sin onkel Nils Tidemand som da var sogneprest der. Det er kjent åtte bilder fra oppholdet, blant annet maleri av Værøy kirke.
Folkelivsmotiver, historiemaleri, landskap og portretter var kunstnerens hovedmotiver. Trolig var portrettmaling den største inntektskilden.
I 1880-årene traff han Caroline Gundersen, og i 1898 flytter han sammen med henne og søsteren Henriette til gården Bustangen på Tjøme i Vestfold.
Adolph Claudius Tidemands malerier har i noen grad blitt utgitt for å være malt av den mer berømte onkelen. Signaturen A.C.Tidemand lot seg endre til A. Tidemand. Bildenes motiver og alderdommelige stil bidro til dette. Kunsthistorikeren Stephan Tschudi-Madsens bok om den ukjente nevøen er først og fremst motivert ut fra å kunne forklare bilder som åpenbart utga seg for å være noe annet enn de var. Avsløringene var basert på undersøkeleser utført av Nasjonalgalleriets malerikonservator; boken er tilegnet den tekniske konservator.
Kontaktannonser

Kontaktannonser på Internett

Mange av sidene er bygd opp som et community der det finnes tjenester som videochat og mailtjeneste. De fleste av disse tjenester koster penger, men noen få er også gratis. De som er gratis er som regel ikke så store som de tjenestene som VG og Dagbladet driver.
Samiske geografiske navn i Lyngen

Samiske geografiske navn i Lyngen (knr 1938) angir stedsnavn i Lyngen kommune som har en alternativ samisk form. Da stedsnavn kan referere til geografiske områder av noe utstrekning så kan de dekke flere kommuner.
De samiske stedsnavnene kan angis på forskjellig vis der det er etablert former på flere samiske språk. Dette skjer i grenseområder mellom språkene. Det er ni forskjellige former av samisk; sørsamisk, umesamisk, pitesamisk, lulesamisk, nordsamisk, skoltesamisk, enaresamisk, kildinsamisk og tersamisk. Det er også to utdødde former, kemisamisk og akkalasamisk. Bare nordsamisk er tatt med i denne oversikten for Lyngen kommune.
1984 (sang)

Coverversjoner

Tina Turner spilte inn sangen og ga den ut på albumet Private Dancer i 1984.
Nueva Vizcaya

Politisk inndeling

Nueva Vizcaya er delt i 15 "municipalities" (landkommuner).
Shin Tanada

Karriere

Shin Tanada startet sin profesjonelle karriere i Kashiwa Reysol i 1992. Han har også spilt for Consadole Sapporo.
Vårduskspinner

Utseende

En liten (vingespenn 16 – 20 mm), gråspraglete spinner. Den minner av utseende sterkt om gressmott (Crambidae) av underfamilien Scopariinae, men er ikke i slekt med disse. Kroppen er ganske slank, hodet forholdsvis stort og bredt med små fasettøyne. Antennene er trådformede, kledt med fine, utstående hår, omtrent halvparten så lange som forvingene. Labialpalpene er nokså lange og stikker fram foran hodet som et nebb. Forvingen er grå med tre mer eller mindre tydelige, buede, mørke tverrlinjer. Begge vingepar har nokså lange, grå hårfrynser langs ytterkanten. Bakvingen er lyst grå, en tynn stripe langs ytterkanten gråhvit. Larven er brun med sparsomme, men lange hår som sitter samlet på vorter rundt på kroppen.

Levevis

Vårduskspinneren finnes først og fremst i edelløvskoger og bøkeskoger, men kan også forekomme i parker og krattskog. Larven utvikler seg på ulike løvtrær, særlig eik, bøk og or. Denne arten flyr i mai – juni, tidligere enn de andre båtspinnerne. Den flyr fra solnedgang og et par timer framover, og hannene kommer gjerne til lys, hunnene ikke så ofte.

Utbredelse

Vårduskspinneren finnes gjennom det meste av Europa, utenom de nordligste delene, og videre østover til Japan og Øst-Sibir. I Norge er den funnet langs kysten vestover til Farsund i Vest-Agder, og kan lokalt være ganske vanlig. Den er også funnet noen få steder inne i landet.
Vindelmøll

Utseende

Små (vingespenn 8 – 11 mm), slanke møll, gjerne brunlige. Hodet er forholdsvis stort med en dusk av opprettstående hår i pannen. Palpene er ikke påfallende lange, antennene trådformede og nær så lange som forvingene. Forvingene er lange og smale, litt tilspissede ytterst, langs bakkanten med hårfrynser som er omtrent så lange som vingene er brede. Bakvingene er smale, stavformede, tilspissede ytterst, med lange hårfrynser både langs fram- og bakkanten. Beina er lange og slanke, med markerte sporer. Larvene utmerker seg ved å ha uvanlig lange vorteføtter.

Kilder

Aarvik, L., Berggren, K. og Bakke, S.A. (2003). Nye funn av sommerfugler i Norge 3. Insekt-nytt 28: 23-40.
Boys Will Be Girls

Handling

En mann må slutte å røyke og drikke for å kunne motta sin arv, men arven viser seg å være en sjimpanse.
Ledong Li

Ledong (kinesisk: 乐东黎族自治县; pinyin: Lèdōng lízú Zìzhìxiàn) er et autonomt fylke i den kinesiske provinsen Hainan. Det er umiddelbart underlagt provinsen.
Befolkningen var på 468 834 innbyggere i 1999.
Softball under Asialekene 2002

Softball under Asialekene 2002. Softball var en av flere sporter under Asialekene 2002 i Busan i Sør-Korea. Det var kun en turneringer for kvinner, seks lag deltok.
Mesterligaen 2009/2010

Gruppespill

I gruppespillet deltok de 10 vinnerne fra playoffrunden, 13 seriemestere fra de nasjonale ligaene som var rangert fra 1-13, 6 sølvmedaljevinnere fra de nasjonale ligaene som var rangert fra 1-6 og 3 bronsemedaljevinnere fra de nasjonale ligaene som var rangert fra 1-3. Det var dermed 32 lag og 8 grupper med fire lag i hver. Hvert lag spilte seks kamper, og gruppene ble trukket 27. august. Totalt var det 12 kamper fordelt på seks kampdager, med to kamper som ble spilt hver dag. Kampdagene var 15.-16. september, 29.-30. september, 20.-21. oktober, 3-4. november, 24.-25. desember og 8.-9. desember. De to beste fra hver gruppe gikk videre til åttendedelsfinalene, mens nummer tre kom inn i Europaligaens sluttspill.

Sluttspill

De to beste fra hver gruppe i gruppespillet går videre til åttendedelsfinalene, mens lagene som ble nummer tre i sin gruppe kommer inn i Europaligaens sluttspill. Alle kampene i sluttspillet går over to kamper, bortsett fra finalen som spilles over en.
La Silvia

Bakgrunn

I 1718 hadde Vivaldi blitt nominert til maestro di cappella di camera, ved hoffet til Filipp von Hessen-Darmstadt i Mantova som han komponerte Armida al campo d'Egitto, Teuzzone, Scanderbeg (alle 1718) og så Tito Manlio (1719) og La Candace (1720) for. Da han kom tilbake til Venezia, etter å ha framført La verità in cimento på Teatro Sant'Angelo, ble Vivaldi, sammen med Giovanni Porta, Anna Maria Strada og andre en av skyteskivene til komponisten Benedetto Marcello i den satiriske pamfletten hans Il teatro alla moda (skrever 1718-1719, publisert 1720).
Teksten til Bissari vart opprinnelig skrevet i 1710 som et skuespill for prinsesse Teresa Kunegunda Sobieska, den andre hustruen til den bayerske kurfyrsten Maximillian II Emmanuel. Operaen ble framført på ny i Milano i 1723 og 1724. 8 av ariene er bevarte i Biblioteca Nazionale di Torino.
Aaron Douglas (skuespiller)

Familie

Aaron er broren til country sangeren Joey Daniels.

Skuespillerkarriere

Han har jobbet i flere roller i tv-serier og filmer, bl.a  i Cold Squad, X2, I, Robot, Smallville, The L Word og  Stargate SG-1. Michael og Susan Hogan har hatt flere opptredener i roller som et gift par i tv-serienThe L Word.

Battlestar Galactica

I 2003 ble tv-serien fra 1970-tallet, Battlestar Galactica brakt tilbake til live, selv om det i første omgang var i form av en tre timer lang miniserie. Douglas spilte rollen som "Chief Petty Officer Galen Tyrol" på Battlestar Galactica. Miniserien ble etter hvert en pilot for den nye science fiction-serien Battlestar Galactica. Battlestar Galactica ble filmet for det meste i Vancouver, Canada, og varte fire sesonger med Douglas i en viktig rolle.